De næste uger vil det vrimle med helikoptere og F16 fly i luften over Aalborg. Der bliver nemlig afholdt en større landsdækkende øvelse for både danske og udenlandske specialstyrker. Ifølge Forsvaret vil 550 soldater samt 300 hjemmeværnsfolk deltage i øvelsen, og ikke mindre end 16 helikoptere, to transportfly og fire F-16-fly fra flere forskellige lande kommer i luften. Formålet er at træne specialstyrker i indsættelse fra luften. Øvelserne vil bestå af cirka 40 momenter, og de fleste vil foregå på Forsvarets øvelsesterræner, især Flyvestation Aalborg. Det er det danske flyvevåben, der leder øvelsen, men der vil også være deltagelse af både Nato-lande og såkaldte Partnerskab for Fred-lande. Holland leverer en transporthelikopter, Sverige et troppetransportfly og Østrig seks mindre helikoptere til øvelsen. Øvelsen går under navnet Night Hawk 2012 og varer indtil 12 oktober.

Referat:
Hvis du synes, at det larmer oppefra i disse dage, så er den god nok. Der er nemlig en stor militær øvelse i gang i luften over Danmark, og meget af det foregår over Aalborg.